En 64-årig mand fra Himmerland gjorde meget andet end at hjælpe, da han tilbage i en periode fra juni 2019 til starten af 2022 kom som hjemmehjælper hos ældre i Rebild Kommune. Politiet mener nemlig, at han stjal med arme og ben fra de ældre, og han er nu tiltalt for tyverier for over en million kroner hos de ældre borgere, han egentlig var ansat til at hjælpe. Politiets søgelys blev rettet mod manden på grund af nogle helt særlige tyvekoster, som vi vender tilbage til. Det fremgår af anklageskriftet i sagen, som efter planen begynder ved Retten i Aalborg mandag, at listen over tyverier er alenlang. Politiet mener, at han et sted mellem 40 og 50 gange har stjålet fra ældre, som tillidsfuldt lukkede ham ind. Tyverierne har fundet sted fra midten af 2019, indtil tilfældigheder satte en stopper for det i begyndelsen af 2022. Snuppede smykker Manden er tiltalt for at have stjålet masser af vielsesringe og andre smykker, ligesom listen over tyvegods omfatter diverse Georg Jensen julepynt. Kontanter er manden ligeledes tiltalt for at have stjålet, blandt andet 46.000 kroner fra en ældre borger i Suldrup i august 2020. De tyverier, manden er tiltalt for, varierer i øvrigt meget i værdi. Lige fra småtterier til under 200 kroner til kostbare værdigenstande til mange tusinde kroner. Det var tyveriet af nogle særlige jubilæumsmønter, som førte politiet på sporet af hjemmehjælperen. I slutningen af november 2021 fik Nordjyllands Politi en anmeldelse fra en borger, som havde fået stjålet nogle særlige mønter. Men det helt specielle var, at borgeren samtidig med sikkerhed kunne sige, at ingen andre end hjemmehjælperen havde været i hjemmet i det tidsrum, hvor tyveriet havde fundet sted. Hjemmet fyldt med tyvekoster På baggrund af anmeldelsen indledte politiet derfor en målrettet efterforskning mod manden, og 5. januar sidste år slog politiet til. Her blev manden anholdt, samtidig med at hans bopæl blev ransaget. Ransagningen bragte masser af smykker og andre genstande for dagens lys. Manden nægtede tyveriet af de jubilæumsmønter, der førte til anmeldelsen af ham. Til gengæld indrømmede han, at en række andre effekter stammede fra tyverier. Det er uvist, hvor meget og hvor lidt den 64-årige mand er parat til at tilstå, når sagen kommer for Retten i Aalborg, som indtil videre har afsat mandag og onsdag til sagen. Anklageskriftet viser, at politiet i mange tilfælde har været i stand til at linke tyvekoster til specifikke tyverier og gerningssteder. Anklageskriftet omfatter dog også tyverier af genstande til en værdi af mindst 376.000 kroner, som det ikke er lykkedes politiet at afklare, hvor stammer fra. Politiet mener, at manden har stjålet genstandene ukendte steder på et tidspunkt mellem juni 2019 og januar 2020.

Referat:
Manden er tiltalt for tyverier for over en million kroner.